มันนี่ทูเดย์
เอเอสเอ็นฯ เล็งเข้าตลาดหุ้น
3 ก.ค. 2558

เอเอสเอ็นฯ เล็งเข้าตลาดหุ้น
นายธวัชชัย ชีวานนท์ กรรมการผู้จัดการ บริษัท เอเอสเอ็น โบรกเกอร์ นายหน้าประกันภัย เปิดเผยว่า บริษัทอยู่ระหว่างเตรียมความพร้อมเพื่อเข้าจดทะเบียนในตลาดหลักทรัพย์เอ็ม เอ ไอ (mai)  คาดว่าไตรมาส 4 ปีนี้จะหาข้อสรุปได้ โดยเม็ดเงินที่ได้จากการระดมทุนจะนำมาลงทุน ขยายกิจการ พัฒนาบุคลากร ให้มีศักยภาพเพื่อรองรับการเติบโตในอนาคต ปัจจุบันบริษัทมีทุนจดทะเบียน 65 ล้านบาท ปีนี้ตั้งเป้ามีเบี้ยประกันภัยรับรวม 1,100 ล้านบาท เติบโต 25% โดยจะเพิ่มทีมงานขายอีก 60 คน เพื่อเพิ่มยอดขายให้ได้ตามเป้า จากปีที่ผ่านมาทำยอดขายได้ 800 ล้านบาท และตั้งเป้ามีกำไรจากค่าคอมมิชชั่นเฉลี่ย 20% หรือประมาณ 200 ล้านบาท 
ไทยพาณิชย์สอบวินัยประกาศสมัครงาน
นายญนน์ โภคทรัพย์ กรรมการผู้จัดการใหญ่ ธนาคารไทยพาณิชย์ ขออภัยในความบกพร่องที่เกิดขึ้น กรณีที่ธนาคารไทยพาณิชย์ได้ทำการลงประกาศรับสมัครงานบนเว็บไซต์จัดหางานในตำแหน่งที่ปรึกษาทางการเงินฝึกหัด (Financial Advisor Trainee) ซึ่งเป็นตำแหน่งงานเฉพาะทางและมีการระบุชื่อมหาวิทยาลัยจำนวน 14 แห่ง รวมทั้งธนาคารได้ตั้งคณะกรรมการสอบสวนทางวินัยเกี่ยวกับกรณีดังกล่าวแล้ว พร้อมทั้งได้กำชับผู้ที่เกี่ยวข้องให้ดูแลและป้องกันมิให้เกิดกรณีเช่นนี้อีก หลังจากได้มีคำสั่งให้ยกเลิกและนำประกาศออกจากทุกสื่อทันที